4 Fela jaaka Baiseraele, re ka re le gompieno Modimo o itshepisitse Basupi ba ga Jehofa. Bakeresete ba ba tloditsweng le ba “boidiidi jo bogolo” le bone ba boitshepo, ba tlhophilwe go dira tirelo e e boitshepo. (Tshen. 7:9, 14, 15; 1 Bakor. 6:11) Ga go ope wa rona yo o batlang gore Modimo a se ka a tlhola a mo tsaya a le boitshepo fela jaaka kgabagare go ne ga direga ka Baiseraele. Ke eng se se ka re thusang go thibela gore seno se se ka sa direga, e le gore re nne re le boitshepo le gore Jehofa a nne a re dirisa mo tirelong ya gagwe? Mo setlhogong seno, re tla sekaseka dintlha tseno tse nnè tse di gatelelwang mo go kgaolo 13 ya Nehemia: (1) Tila ditsala tse di sa siamang; (2) ema nokeng dithulaganyo tsa puso ya Modimo; (3) dira gore dilo tsa semoya di tle pele; le (4) sireletsa letshwao la gago la Bokeresete. A jaanong re sekasekeng nngwe le nngwe ya dintlha tseno.